Nog 9 lewens op paaie geëisDie ongelukstoneel op die R59 tussen Vereeniging en Sasolburg. Foto: ER24 Nog nege mense, onder wie ŉ kind, het Sondagoggend die lewe gelaat in twee verskillende padongelukke. Een van dié ongelukke het net voor 07:00 op die R59 tussen Vereeniging en Sasolburg gebeur toe twee voertuie reg van voor gebots het. Werner Vermaak, woordvoerder van ER24, sê by paramedici se aankoms op die toneel het hulle die erg beskadigde wrakke van die twee voertuie in die pad aangetref. “’n Vrou en ŉ jong kind is in een van die voertuie aangetref. Hulle het reeds aan hul veelvuldige beserings beswyk. ŉ Passasier in die tweede voertuig het ook reeds voor paramedici se aankoms gesterf,” sê Vermaak. Twee vroue in die tweede voertuig het kritieke beserings opgedoen. Een van die vroue is per helikopter na ŉ hospitaal in Johannesburg geneem, terwyl die ander vrou per ambulans na ŉ hospitaal gehaas is. Die ongelukstoneel op die R59 tussen Vereeniging en Sasolburg. Foto: ER24 Volgens Vermaak het ses ander mense geringe tot matige beserings opgedoen en is hulle op die toneel behandel voordat hulle na hospitale geneem is. In Noordwes het ses mense omstreeks 08:00 in ŉ grusame ongeluk op die R49 naby Ottoshoop tussen Mahikeng en Zeerust gesterf. Thabo Sematle, direkteur van kommunikasiedienste in die provinsiale regering, sê vier van die oorledenes het op die toneel gesterf, terwyl twee in die hospitaal aan hul beserings beswyk het. Volgens Sematle is verkeersbeamptes, die polisie en dr. Mpho Motlhabane, die provinsie se LUR vir gemeenskapsveiligheid en vervoerbestuur, tans op die toneel. Meer inligting oor dié ongeluk sal later bekendgemaak word.